বাবা ছিলে সাধারণ সরকারী চাকুরে। আয়ের অনেকটাই চলে যেত দাদার চিকিৎসার খরচে। ছোটবেলায় আর্থিক স্বচ্ছলতা কোনওদিনই দেখেননি কে আপন কে পর ধারাবাহিকের পরমব্রত। কষ্ট করেই সংসার চালাতেন মা। তাই বিশ্বজিৎ মনে-মনে প্রতিজ্ঞা করেছিলেন নিজে রোজগার করে যতটা সম্ভব স্বাচ্ছন্দ্যে রাখবেন বাবা-মা’কে। ছোট পর্দায় প্রথমদিকে মাত্র একশো টাকা পারিশ্রমিকে কাজ করেছেন। এই পুজোয় বাবা-মা’কে দিল্লী-আগ্রা ঘুরিয়ে আনেন বিশ্বজিৎ। প্রথমবার প্লেনে চেপে দারুণ খুশি তাঁরা। সম্প্রতি একটি ছোট গাড়িও কিনেছেন তিনি। কোনওদিনও ভাবেননি নিজের গাড়ি চালাবেন তিনি। ভালো জামাকাপড়ও কিনে থাকেন শখ হলে। তবে এখনও ভাড়ার ফ্ল্যাটেই থাকেন এই জনপ্রিয় টেলিতারকা। আগামী বছর একটি বড় ফ্ল্যাট কেনার ইচ্ছে আছে তাঁর।